曉發武陽館即事書情
作者：權德輿
朝代：唐

paragraphs: 清晨策羸車，嘲唽聞村雞。
行將騎吏親，日與情愛暌。
東風變林樾，南畝事耕犂。
青菰冒白水，方塘接廣畦。
雜英被長坂，野草蔓幽蹊。
瀉鹵成沃壤，枯株發柔荑。
芳樹鶯命雛，深林麏引麑。
杳杳途未極，團團日已西。
哲士務纓弁，鄙夫戀蓬藜。
終當稅塵駕，盥濯依春溪。